मधुबनी : आब जल्दीए श्रीलंका के राजधानी कोलंबो मे सेहो मधुबनी पेंटिंग के परचम लहरायत। भारत सरकार के शिल्प कला संस्थान द्वारा पूरा देश सँ विभिन्न विद्या कऽ कलाकार के कोलंबो भेजल जा रहल अछि। जाहिमे बिहार सँ मिथिला पेंटिंगक क्षेत्र में प्रतिनिधित्व सेहो कैल जायत। इ प्रतिनिधित्व जितवारपुरक युवा कलाकार रेमंत कुमार मिश्रा करताह। हुनका सुंदर मिथिला पेंटिंगक लेल केंद्र सरकार द्वारा चयन कैल गेल छनि।
 रेंमत कुमार मिश्रा कहै छथि जे हम 10 वर्षक उम्र सँ अहि कला मे जुड़ गेल छलहुँ। 1995 में पहिल बेर सीसीआरटी छात्रवृत्ति के लेल चुनल गेल छल। ओकर बाद 2014 में राज्य पुरस्कारक लेल बिहार सरकार द्वारा चयन कैल गेल। ओतहि गोआ में बेहतर कला कृति के लऽ कऽ सांस्कृतिक कला परिषद गोआ द्वारा ताम्रपत्र सँ सम्मानित कैल गेल।
 श्री मिश्रा बतेलखिन जे हम जेखन छोट छलहुँ ताहि समय अपन दादी राज्य पुरस्कार प्राप्त स्व. मुनेश्वरी देवी केर पेंटिंग करैत देखैत छलहुँ। ओहिये समय मे पेंटिंग के कूची पकड़नाय शुरू कऽ देलहुँ। दादी के देहांतक उपरांत चाची पद्मश्री सीता देवी सँ कलाकारीक विशेष बात सीखलहुँ। तऽ धरि सँ एखन धैर बहुते शहर में पेंटिंगक प्रदर्शनी में भाग लऽ चुकल छि। श्री मिश्रा अहि सँ पूर्व दु बेरा चायना, एक बेरा हांगकांग सेहो जा चुकल छथि। ओतहि जेएनयू में मिथिला पेंटिंग पर कार्यशाला में भाग लेने छलथि। जेखनकि गुजरात के बरौदा विश्वविद्यालय में मधुबनी पेंटिंग पर सेमिनारक आयोजन भेल छल जाहिमे हिनका ओहिक नेतृत्व करबाक मौका भेटल छल। 